Octopussyn sirkuksen logo
**Octopussy – mustekala** (engl. *Octopussy*) on John Glenin ohjaama 13. *James Bond* -elokuva vuodelta 1983. Elokuvassa James Bondia näyttelee kuudennen kerran Roger Moore. *Octopussyn* tunnuskappaleen laulaa Rita Coolidge. Octopussya näyttelevä Maud Adams oli jo aikaisemmin näytellyt Andrea Andersia elokuvassa *007 ja kultainen ase*.

Tarina
------

Kuolettavasti haavoittunut brittiagentti 009 kompastelee sisään Britannian suurlähetystöön Itä-Saksassa väärennetty Fabergén pääsiäismuna mukanaan, jolloin MI6 alkaa epäillä neuvostoliittolaisten osallisuutta. Aito Fabergé-muna on ilmestynyt lontoolaiseen huutokauppaan. James Bond (Roger Moore) lähetetään tutkimaan, kuka on myyjä ja miksi 009 murhattiin pelkän väärennetyn munan vuoksi.

Kun maanpaossa elävä afgaaniprinssi Kamal Khan (Louis Jourdan) haluaa ostaa munan mihin hintaan hyvänsä, Bond seuraa häntä hänen palatsiinsa Intiaan. Khan työskentelee luopiolle neuvostokenraali Orloville (Steven Berkoff), joka on toimittamassa Khanille jäljennöksiin vaihdettavia korvaamattoman arvokkaita neuvostoaarteita. Khan salakuljettaa väärennöksiä länteen salaperäisen Octopussyn (Maud Adams) avulla. Rikas Octopussy on Octopus-kultin johtaja ja asuu kelluvassa palatsissa Intiassa. Palatsia vartioivat Octopus-kultin naispuoliset jäsenet, joilla kullakin on mustekalatatuointi. Octopussy on kuitenkin muutakin kuin salakuljettaja, sillä hänellä on laillisiakin liiketoimia, kuten laivanrakennusta, hotelleja, karnevaalien järjestämistä ja jopa sirkuksia. Sirkus on erinomainen kulissi, jonka takana voidaan salakuljettaa arvoesineitä.

Khan pyytää Bondia illalliselle palatsiinsa tiukan backgammon-pelin jälkeen, mutta Bond joutuukin vangiksi. Hän onnistuu pakenemaan ja näkee Orlovin saapuvan palatsiin. Bond salakuuntelee Orlovin ja Khanin keskustelua, ja käy ilmi, että he suunnittelevat tapaavansa Itä-Saksassa Karl-Marx-Stadtissa, jonne Octopussyn sirkus on menossa esiintymään. Bond pääsee palatsista pakoon, tosin norsun selässä Khanin metsästysjoukkojen takaa-ajamana. Bond pelastuu roistojen kynsistä amerikkalaisten matkailijoiden avulla.

Bondin soluttautuessa Octopussyn palatsiin tämä ihastuu Bondiin, ja heistä tulee liittolaisia. Khanin onnistuu kuitenkin salata "aito" suunnitelmansa jopa Octopussylta: hän aikoo piilottaa erääseen Fabergé-väärennöksiä sisältävään kuormaan ydinpommin, jonka Octopussyn sirkus salakuljettaisi tietämättään Eurooppaan. Ydinkärki räjähtäisi samaan aikaan, kun Yhdysvaltain ilmavoimat pitäisivät lentoesitystä Länsi-Saksan tukikohdassaan. Ydinräjähdyksen näyttäessä onnettomuudelta Eurooppa vaatisi luopumista ydinaseista, jolloin koko Eurooppa olisi täysin puolustuskyvytön taistelemaan Orlovin neuvostojoukkoja vastaan.

Bond yrittää estää ydinpommia kuljettavaa junaa lähtemästä Orlovin tukikohdasta Itä-Saksasta. Junaa yrittävät pysäyttää myös KGB:n joukot, jotka ovat saaneet selville Orlovin suuruudenhullun suunnitelman. Itä-Saksan rajavartijat ampuvat Orlovin tämän ylittäessä rajaa laittomasti. Paikalle saapunut KGB:n kenraali Gogol (Walter Gotell) on pettynyt Orloviin ja sanoo, että tämä on häpeäksi univormulleen. Viimeisiksi sanoikseen Orlov sanoo olevansa huomenna Neuvostoliiton sankari. Bond tunkeutuu junaan, jossa Khanin kätyrit ajavat häntä takaa. Bond putoaa junasta, mutta lähtee sen perään autolla. Khan ja hänen henkivartijansa Gobinda (Kabir Bedi) palaavat Intiaan odottamaan uutista "ydinonnettomuudesta" Itä-Saksassa. Amerikkalaisten sotilastukikohdassa Bond pysäyttää pommin juuri ajoissa.

Bond, Octopussy ja hänen kulttinsa jäsenet saapuvat Khanin palatsiin, jossa Khanin ja Octopussyn kätyrien välille puhkeaa taistelu. Khan sieppaa Octopussyn ja pakenee pienellä lentokoneella. Bond hyppää koneen siivelle, jolloin Khan yrittää pudottaa hänet alas tekemällä koneella hengenvaarallisia kierroksia ja käännöksiä. Bondin pitäessä pintansa Khan käskee Gobindaa kiipeämään ylös koneen katolle ja tappamaan Bondin. Bond heittää Gobindan alas ja pelastaa Octopussyn ennen kuin kone törmää vuoreen ja räjähtää.

Näyttelijät
-----------

|  |  |  |
| --- | --- | --- |
|  Roger Moore  | … |  James Bond
  |
|  Maud Adams  | … |  Octopussy
  |
|  Lois Maxwell  | … |  Miss Moneypenny
  |
|  Robert Brown  | … |  M
  |
|  Desmond Llewelyn  | … |  Q
  |
|  Louis Jourdan  | … |  Kamal Khan
  |
|  Kabir Bedi  | … |  Gobinda 
  |
|  Steven Berkoff  | … |  kenraali Orlov
  |
|  David Meyer  | … |  Mischka
  |
|  Tony Meyer  | … |  Grischka
  |
|  Vijay Amritraj  | … |  Vijay 
  |
|  Kristina Wayborn  | … |  Magda
  |
|  Bruce Boa  | … |  kenraali
  |

Tuotanto
--------

Bondiksi Octopussyyn kaavailtiin alun perin James Brolinia, mutta Bondina jatkoi Roger Moore. Elokuvan perustuu Ian Flemingin lyhyeen novelliin *Mustekala; Hetken huumaus; Smaragdipallo* (Gummerus 1967) (*Octopussy and The Living Daylights*, 1966). 

### Tapahtuma- ja kuvauspaikat

Lentokonehalli joka räjähtää elokuvan alussa. 
Tapahtumapaikat:

* Kuuba
* DDR
* Lontoo
* Moskova
* Udaipur, Intia
* Checkpoint Charlie
* Karl-Marx-Stadt, DDR
* Yhdysvaltain valvoma alue Berliinissä

Kuvauspaikat:

* Albert R. Broccoli 007 Stage, Pinewood Studios
* Yhdysvallat
* Lontoo
* Intia
* Länsi-Saksa

### Q-laitteistoa

* Walther PPK: Bondin ase.
* Acrostar Jet, experimental-suihkulentokone: Käytettiin elokuvan alkukohtauksessa; konetta lensi sen rakentaja ja omistaja, ei Roger Moore joka vain poseerasi koneessa.
* Happokynä (kuningasvesi) + kuuntelulaite (toimii rannekellon kanssa): Käytettiin Khanin kuunteluun. (Fabergén munaan oli laitettu mikrosiru, jolla voitiin kuunnella Khania). Happokynällä Bond karkasi Khanin tyrmästä.
* Krokotiilisukellusvene: Käytettiin Octopussyn palatsiin tultaessa.
* Paksu köysi, joka nousee ylös ja jota pitkin voi kiivetä. Bond ei tosin käyttänyt tätä, vaan se näytettiin Q:n tukikohdassa.

**Ei Q-laitteistoa**

* Sirkkelijojo: Khanin palkkaamat kätyrit käyttivät sitä Bondia vastaa Octopussyn palatsissa. Vijay tapettiin tällä laitteella.

Sensuuri
--------

Suomessa kenraali Orlovin repliikki, jonka hän lausuu viimeisinä sanoinaan ja joka päättyy *"– – huomenna Neuvostoliiton sankari"* sensuroitiin ulkopoliittisista syistä johtuen elokuvateatterikopioista päällekirjoittamalla suomennos piiloon X-kirjaimilla.

Arviot
------

Erään suomalaiskriitikon mukaan elokuva on parhaita Mooren 007-elokuvia. Hovin sarjakuvaestetiikka koettelee hänen mukaansa komiikan rajoja. Ensi-iltakritiikit olivat Suomessa murskaavia. Kymmenestä suomalaisesta kriitikosta yksi antoi elokuvalle kaksi tähteä, kaksi yhden tähden ja seitsemän ei ollut elokuvaa arvioinut. Keskiarvoksi tuli 0,63 tähteä neljästä.

Rotten Tomatoes -sivustolla todetaan, että *"muutamasta iskevästä toimintakohtauksesta huolimatta Octopussy on liian kaavamainen ja vanhanaikainen Bond-elokuva."*

Lähteet
-------

1. ↑  Politiikka sensorien saksissa  29.07.2006. hs.fi.  Arkistoitu 7.4.2014. Viitattu 03.08.2022.  Archive.org
2. ↑  MR: *Octopussy – mustekala*, Viikon tv-elokuvia, Tv-maailma, 14/2014 sivu 10
3. ↑  Pistetaulukko (touko-syyskuun ensi-illat). (Arvostelijoina Asko Alanen, Pertti Avola, Mikael Fränti, Antti Lindqvist, Pentti Lumirae, Timo Malmi, Harri Moilanen, Mikko Piela, Hans Sundström ja Sakari Toiviainen.) *Projektio*, 1/1984, s. 2.  Suomen elokuvakerhojen liitto SEKL.
4. ↑

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Octopussy – mustekala**.
* Elokuva MGM:n sivuilla (englanniksi)

John Glenin ohjaamat elokuvat

|  |  |
| --- | --- |
| **1980-luku** | *Erittäin salainen* (1981) · *Octopussy – mustekala* (1983) · *007 ja kuoleman katse* (1985) · *007 vaaran vyöhykkeellä* (1987) · *007 ja lupa tappaa* (1989) |
| **1990-luku** | *Checkered Flag* (1990) · *Aces: Iron Eagle III* (1992) · *Christopher Columbus: The Discovery* (1992) |
| **2000-luku** | *The Point Men* (2001) |



|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*James Bond* -elokuvat |
| --- |
|  |
| EONProductions-elokuvat | 

|  |  |
| --- | --- |
| Sean Connery | 
* *Salainen agentti 007 ja tohtori No* (1962)
* *Salainen agentti 007 Istanbulissa* (1963)
* *007 ja Kultasormi* (1964)
* *Pallosalama* (1965)
* *Elät vain kahdesti* (1967)
* *Timantit ovat ikuisia* (1971)

 |
|  |
| George Lazenby | 
* *Hänen majesteettinsa salaisessa palveluksessa* (1969)

 |
|  |
| Roger Moore | 
* *Elä ja anna toisten kuolla* (1973)
* *007 ja kultainen ase* (1974)
* *007 rakastettuni* (1977)
* *Kuuraketti* (1979)
* *Erittäin salainen* (1981)
* *Octopussy* (1983)
* *007 ja kuoleman katse* (1985)

 |
|  |
| Timothy Dalton | 
* *007 vaaran vyöhykkeellä* (1987)
* *007 ja lupa tappaa* (1989)

 |
|  |
| Pierce Brosnan | 
* *007 ja kultainen silmä* (1995)
* *Huominen ei koskaan kuole* (1997)
* *Kun maailma ei riitä* (1999)
* *Kuolema saa odottaa* (2002)

 |
|  |
| Daniel Craig | 
* *Casino Royale* (2006)
* *007 Quantum of Solace* (2008)
* *007 Skyfall* (2012)
* *007 Spectre* (2015)
* *007 No Time to Die* (2021)

 |

 |
|  |
| Muut tuotannot | 
* *Casino Royale* (1954, televisioelokuva)
* *Casino Royale* (1967)
* *Älä kieltäydy kahdesti* (1983)
* Timothy Daltonin kolmas James Bond -elokuva (ei valmistunut)

 |

 |